  Майя Бывальцева Удмуртиын 1 сюрс 59 адями география но литература тодметъёсъя нырысетӥ огъя кун экзаменъёсты сётӥз. 27-тӥ куартолэзе, ЕГЭ кутскон нуналэ, журналистъёслы со сярысь ивортӥз элькунысь дышетонъя но наукая министр Алексей Мирошниченко. 27-тӥ куартолэзе география тодметъя тодон-валанъёссэ возьматӥз 298 адями, литературая — 761. Элькунын экзаменъёсты сётон 16 пунктъёс ужало: витез Ижкарын, кылемез ёросъёсын. Ӟуч кылъя но математикая тодонъёсты эскерон нуналэз ваньмыз 53 пунктъёс усьтӥськозы. «Экзаменъёсты сётон 53 пунктъёс радъямын озьы, пиналъёсты отчы вакчи дыр куспын вуттыны мед луоз. Выльдӥськонъёс пӧлын — юанъёсын кагазъёсты печатлан. Шонерзэ ке, ми соосты ваньмаз пунктъёсын печатланы кулэ, но Рособрнадзор со понна коня ке ар сётэ. Зэмзэ, со туж умой, соку дышетӥсьёслы тестъёс дуре Ижкаре ветлоно уз луы ни. Али соосты кыдёкысь ёросъёсын поттыны луэ: Юкаменскын, Ярын но Камбаркаын. Экзамен кутскемлэсь кӧня ке минут азьвыл радъясьёс нимысьтыз кодъёсты басьто, соин файлъёсты усьтыны но юанъёсты поттыны луэ», — вераз министр. Мукет интыосын тестъёс азьвыл сямен ик басьтозы. Нимысьтыз герӟетъя соос нырысь ик Ижкаре вуо, собере Ивортодэтэз эскеронъя улосвыл центрысь ӧнерчиос со пакетъёсты ёросъёсъя люкыло, келясь кагазъёсты гожто. Экзаменэз сётон нуналэ, со кутскытозь 1 часлы азьпал, пакетъёс школае вуо, 15 минутлы азьпал пунктлэн кивалтӥсез соосты радъясьёслы сётэ, соосыз — пиналъёслы. Котькуд вамышлы ужкагаз лэсьтӥське. Экзамен бере ужъёсты со амалэн ик келяло эскерисьёслы. Сыӵе радлык воштӥськоз Ижкарысь 56 номеро гимназиын гинэ. Туэ отын ужъёсты соку ик сканировать каро но огъя базае келяло. 2013-тӥ арысен огъя ку экзаменъёсты ортчытон интыосын видеокамераос ужало. Туэ онлайн-трансляция нырысьсэ мынӥз 9-тӥ калссэз йылпумъясьёслэн обществознаниея экзаменазы. Со сяна, таяз арын соослэсь ужъёссэс Ижкарын эскерозы, азьвыл ёросын вал. Сяме пыӵамъя, математикая но ӟуч кылъя экзаменъёсты одно ик сётыны кулэ. Быръёно тодметъёслэн но радзы шӧдскымон уг воштӥськы. Тросэз выпускникъёс обществознание тодметэз бырйизы. Со бере мыно физика, биология, история, химия, литература, информатика, англи кыл но география. Туэ одӥг адями испан кылъя экзамен сётыны мылкыд кариз. Вуоноез, одно сётоноез, экзамен луоз ӟуч кылъя, со 30-тӥ куартолэзе ортчоз. Пиналъёслэсь тодон-валанъёссэс эскерон йылпумъяськоз 20-тӥ инвожое, соку химия но физика тодметъёсъя ЕГЭ луоз. Кин та дыре экзаменъёсы лыктыны ӧз быгаты (валэктымон мугъёсъя), соослы инвожо пумын нуналъёс чакламын на. Тодэ вайытом, Россиын ЕГЭ вылӥ дышетсконние пырон понна валтӥсь экзамен луэ. Со сяна, 11-тӥ классын дышетскисьёс понна со йылпумъян экзамен, солэсь потэ, басьтозы яке уз соос аттестат. Тегъёс: Дышетон Рособрнадзор Удмуртия ЕГЭ экзамен Дышетонъянонаукаяминистерство  